ເທີກີກ່າວວ່າ ເຮືອບິນລົບຂອງຕົນ ຖືກຍິງຕົກ ໃນເຂດນ່ານຟ້າສາກົນ
ອິຣ່ານ​ໄດ້​ຮຽກຮ້ອງ​ໃຫ້​ຊີ​ເຣຍ ​ແລະ​ເທີ​ກີ ຈົ່ງພາກັນມີ​ຄວາມ​ຍັບ​ຍັ້ງ​ຊັ່ງ​ໃຈ ລຸນຫຼັງ​​ເຫດການ​ຍິງ​ເຮືອບິນ​ລົບ​ດັ່ງ​ກ່າວ​ຕົກນັ້ນ.
ລັດຖະມົນຕີຕ່າງປະເທດເທີກີ ກ່າວວ່າ ຊີເຣຍໄດ້ຍິງຍົນລົບລໍານຶ່ງຂອງຕົນ ຕົກ ໃນຂະນະທີ່ເຮືອບິນນັ້ນ ກໍາລັງບິນຢູ່ເຂດນ່ານຟ້າສາກົນ ລັດຖະມົນຕີ Ahmet Davutoglu ບອກໂທລະພາບຊ່ອງ TRT ຂອງ ລັດ ໃນວັນອາທິດມື້ນີ້ວ່າ ພວກນັກບິນກໍາລັງບິນທົດລອງສະມັດຖະພາບເຣດາຂອງເຮືອບິນຢູ່ ເວລາຖືກຍິງຕົກເມື່ອວັນສຸກຜ່ານມານີ້ ຢູ່ໃນເໜືອ ທະເລ Miditerranean ກະຊວງຕ່າງປະເທດເທີກີກ່າວວ່າ ເຮືອບິນລົບ ລໍານີ້ໄດ້ບິນລ່ວງລໍ້າເຂົ້າໄປ ໃນເຂດນ່ານຟ້າຂອງຊີເຣຍເປັນເວລາສັ້ນໆ ແຕ່ກໍໄດ້ບິນໜີອອກຈາກເຂດນັ້ນ ປະມານ 15 ນາທີ ກ່ອນຈະຖືກຍິງຕົກ ກຸ່ມພັນທະມິດເນໂຕ້ ກ່າວວ່າ ຜູ້ແທນຂອງຕົນຄະນະນຶ່ງຈະພົບປະກັບ ເຈົ້າໜ້າທີ່ເທີກີ ໃນມື້ວັນອັງຄານ ເພື່ອຫາລືກັນກ່ຽວກັບເລື່ອງນີ້ ແລະວ່າ ເທີກີເປັນຝ່າຍຮ້ອງຂໍການປຶກສາຫາລືນີ້ ເມື່ອວັນເສົາວານນີ້ ທ່ານ Abdullah Gul ປະທານາທິບໍດີເທີກີ ກ່າວວ່າ ເຮືອບິນລົບລໍານັ້ນອາດໄດ້ລ່ວງລໍ້າເຂົ້າໄປໃນເຂດນ່ານຟ້າຂອງຊີເຣຍແທ້ ແຕ່ມັນກໍເປັນເລຶ່ອງປົກກະຕິສໍາລັບເຮືອບິນລົບທີ່ບິນໃນຄວາມໄວສູງ ຈະບິນຂ້າມເຂດນ່ານຟ້າເຂົ້າໄປໃນປະເທດອື່ນ ເປັນເວລາສັ້ນໆ ອິຣ່ານໄດ້ຮຽກຮ້ອງໃຫ້ຊີເຣຍ ແລະເທີກີ ຈົ່ງພາກັນມີຄວາມຍັບຍັ້ງຊັ່ງໃຈ ລຸນຫຼັງເຫດການຍິງເຮືອບິນລົບດັ່ງກ່າວຕົກນັ້ນ ທ່ານ Ali Akbar Salehi ລັດຖະມົນຕີຕ່າງປະເທດອິຣ່ານ ໄດ້ໂທລະສັບໂອ້ລົມກັນກັບ ທ່ານ Davutoglu ຄູ່ຕໍາແໜ່ງເທີກີຂອງທ່ານ ໃນວັນເສົາວານນີ້ ເພື່ອຮຽກຮ້ອງໃຫ້ແກ້ໄຂບັນຫາກັນຢ່າງສັນຕິ ອິຣ່ານແມ່ນໄດ້ສະໜັບສະໜຸນທ່ານ Bashar al-Assad ປະທານາທິບໍດີ ຊີເຣຍຕະຫຼອດມາ ນັບຕັ້ງແຕ່ເກີດການປະທ້ວງຕໍ່ຕ້ານລັດຖະບານ ທີ່ແຜ່ ລາມໄປທົ່ວປະເທດເມື່ອປີຜ່ານມາ ຈົນໄດ້ກາຍເປັນການລຸກຮືເຖິງຂັ້ນສູ້ລົບກັນ ຊີເຣຍຮັບຮູ້ວ່າຕົນໄດ້ຍິງເຮືອບິນລໍານັ້ນຕົກແທ້ ແລະກ່າວວ່າ ຍ້ອນມັນໄດ້ລ່ວງລໍ້າເຂດນໍ້າແດນດິນຂອງຕົນ ບັນດາເຈົ້າໜ້າທີ່ຊີເຣຍກ່າວວ່າ ຕົນໄດ້ຍິງເຮືອບິນລົບ ຢ່າງຖືກຕ້ອງຕາມກົດໝາຍທີ່ບົ່ງໄວ້ກ່ຽວກັບສະຖານະການ ແບບນັ້ນ ຂະນະນີ້ ກອງທັບຊີເຣຍ ແລະເທີກີ ກໍາລັງປະຕິບັດງານຮ່ວມກັນເພື່ອຄົ້ນ ຫານັກບິນເທີກີສອງຄົນ ທີ່ຫາຍສາບສູນນັ້ນຢູ່